Terve päev sadas vihma, kuid see tegi sõitmise mõnusaks. Vahepeal sadas nii kõvasti, et silmi oli raske lahti hoida. 15 km enne sihtkohta jõudmist ootasime Wenda, Taniili ja Liivot järgi. Liivo oli ühes augus rehvi puruks sõitnud ja Wend, kes läks tagasi vaatama, kus ta on, sõitis sama tulemusega samasse auku. Taniil vudistas 3:4 käiguga nagu juba harjumuseks saanud. Proovisin Obaidile helistada, kuid olin numbri pisut  valesti meelde jätnud. Kui olin juba lootust kaotamas, veeres ta järsku ise kohale. Rõõmus uudis oli, et ööbimispaigani oli jäänud vaid 250 korda kiviga visata. Proovisime ära maksta oma 6 mangosheiki ja 10 teed, mis olime oodates tarbinud, kuid tulutult. Poepidaja teatas, et oleme külalised ja ta teeb joogid meile välja. Tobe oli vastu vaielda.